PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT 
asupra proiectului de Lege pentru completarea Legii nr.53/2013

 privind instituirea Zilei Limbii Române  

 Proiectul de lege pentru completarea Legii nr.53/2013 privind instituirea Zilei Limbii Române a fost transmis Comisiei pentru cultură, arte, mijloace de informare în masă, cu adresa nr. PLx 269 din 2 septembrie 2013.

Comisia pentru cultură, arte, mijloace de informare în masă a fost sesizată în fond cu acest proiect de lege, spre avizare fiind transmis Comisiei pentru comunităţile de români din afara graniţelor ţării, care a avizat favorabil proiectul de lege şi Comisiei juridice, de disciplină şi imunităţi care a transmis un aviz negativ. Comisia a examinat avizul favorabil, cu observaţii şi propuneri, emis de Consiliul Legislativ cu nr. 349/29.04.2013 precum şi Punctul de vedere al Guvernului emis cu nr. 793 din 24.mai.2013, care nu susţine adoptarea acestei iniţiative legislative.

În raport de obiectul şi conţinutul reglementării, proiectul de lege face parte din categoria legilor ordinare. 


Iniţiativa legislativă a fost adoptată de Senat, în şedinţa din 26 iunie 2013, în calitate de primă Cameră sesizată.


Proiectul de lege are ca obiect de reglementare completarea Legii nr.53/2013 privind instituirea Zilei Limbii Române, cu un nou articol prin care se stabileşte în sarcina Ministerului Culturii elaborarea normelor metodologice de punere în aplicare a prevederilor legii.

Iniţiativa legislativă a fost dezbătută la lucrările Comisiei din datele de 18 şi 24 septembrie 2013. 

În conformitate cu prevederile art. 54 din Regulamentul Camerei Deputaţilor, republicat la lucrările Comisiei a participat, din partea Ministerului Culturii, doamna Irina Cajal, subsecretar de stat.. 


La lucrările Comisiei au fost prezenţi 18 deputaţi din totalul de 22 membri ai Comisiei.

Raportul Comisiei a fost adoptat cu majoritatea voturilor celor prezenţi în sală în momentul votului (17 voturi „pentru” şi un vot „împotrivă”).

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin. (9) pct. 1 din Regulamentul Camerei Deputaţilor, republicat, cu modificările ulterioare.
În urma dezbaterii, Comisia pentru cultură, arte, mijloace de informare în masă propune adoptarea proiectului de lege pentru completarea Legii nr.53/2013 privind instituirea Zilei Limbii Române, cu amendamentele anexate.

     PREŞEDINTE,

              SECRETAR,


        Gigel – Sorinel ŞTIRBU
                 Florin-Costin PÂSLARU
        Amendamente admise

 la Proiectul de Lege pentru completarea Legii nr.53/2013 privind instituirea Zilei Limbii Române,

	Nr. Crt.
	Forma adoptată de Senat
	Text propus de comisie
	Motivarea amendamentului

	1
	LEGE pentru completarea Zilei Limbii Române
	Nemodificat.
	

	2
	Articol unic – După articolul 2 din Legea nr. 53/2013 privind instituirea Zilei Limbii Române, publicată în Monitorul Oficial al României, Partea I, nr. 145 din 19 martie 2013, se introduce un nou articol, art. 3, cu următorul cuprins:
	Art. I. După articolul 2 din Legea nr. 53/2013 privind instituirea Zilei Limbii Române, publicată în Monitorul Oficial al României, Partea I, nr. 145 din 19 martie 2013, se introduce un nou articol, art. 3, cu următorul cuprins:
	Articolul unic se transformă în art. I 

Modificare de tehnică legislativă.

	3
	„Art. 3. – În termen de 90 de zile de la intrarea în vigoare a prezentei legi, Ministerul Culturii va elabora norme metodologice de punere în aplicare a legii. În elaborarea acestor norme, Ministerul Culturii va consulta Comisiile pentru cultură din cele două Camere ale Parlamentului.” 
	 „Art. 3. –Ministerul Culturii elaborează norme metodologice de punere în aplicare a legii, cu consultarea comisiilor pentru cultură din cele două Camere ale Parlamentului.”
(Amendament propus de domnul deputat Márton Árpád-Francisc)

	Modificare de tehnică legislativă
având în vedere că art. 3 nou-introdus se încorporează în actul normativ de bază, intrat în vigoare la 22 martie 2013.

	4.
	
	După articolul I se introduce un nou articol, Art. II. cu următorul cuprins:

„Art. II.- În termen de 90 de zile de la intrarea în vigoare a prezentei legi Ministerul Culturii va elabora nomele metodologice de punere în aplicare a Legii nr. 53/2013 privind instituirea Zilei Limbii Române, astfel cum a fost completată prin prezenta lege.” (Amendament propus de domnul deputat Márton Árpád - Francisc)

	Tehnică legislativă, având în vedere  principiul constituţional al neretroactivităţii legii.
 Noua prevedere precizează data de la care se calculează termenul de 90 de zile.


                               PREŞEDINTE,

                                                     

 SECRETAR,

                          Gigel – Sorinel ŞTIRBU
                                                        
   Florin-Costin PÂSLARU

